楊楚營

楊楚營，又名楊楚瑩，原名楊翠娟，係香港女歌手，因1987年陽光檸檬茶電視廣告歌喺2017年3月突然做咗網民熱話。

簡歷

早年
楊楚營家庭環境複雜，有一個細妹，好早就要輟學打工，早喺16歲就已經喺灣仔港灣道海港中心東海鐳射酒廊做駐場歌手。

出道
楊楚營喺1985年參加國際青年香港流行曲創作邀請賽，同憑《十萬個明天》攞冠軍，但合唱後畀歌迷杯葛，唔畀兩人繼續搭檔。

後尾楊楚營畀音樂人林慕德發掘同佢簽約，準備幫佢出唱碟。佢亦唱過1986年由葉德嫻主演嘅電影《再見媽咪》主題曲《獨個成長》，隻歌都係林慕德創作。林慕德更諗住將本嚟為杜麗莎創作嘅《去吧！》同埋另一隻歌《媽媽 I Love You》交畀佢唱。

死
楊楚營於1986年2月，突然死，楊楚營個妹楊依琳證實佢係喺跑馬地景光街22號四樓住所開煤氣自殺，根據傳媒報導，1986年2月23號下晝5點左右楊楚營三位男性友人上門探訪，但撳門鐘冇人應，又發覺有濃烈煤氣味由屋內傳出，消防員破門而入後發現楊倒臥大廳，被送往鄧肇堅醫院後證實不治，警方喺現場執到兩張字條，相信係死者嘅遺書，調查後認為死因無可疑。個妹講楊楚營生前試過壓力爆煲哭訴話做歌星好辛苦，因為要學英文、學國語、李中浩嘅歌迷又杯葛佢，壓力大到唔識得點應付。

而《去吧！》喺楊楚營死後一年，即1987年做咗陳慧嫻嘅派台歌；《媽媽 I Love You》就喺1988年交咗畀肥媽主唱。

死後
2017年3月，陽光檸檬茶推出30年前嘅復刻版包裝，令1987年陽光檸檬茶電視廣告歌重新畀人留意，而咁啱傳媒搵咗廣告歌嘅監製林慕德接受訪問，聲稱廣告歌歌手身份係楊楚營，令楊楚營突然做咗網民熱話。楊楚營個妹楊依琳接受《鴻鵠志－影視筆記》Facebook訪問澄清楊楚營唔係孤兒，亦喺Facebook留言話佢家姐無同李中浩拍過拖，只係唱歌伙伴同朋友，李中浩喺家姐生日有帶女朋友到場，另外佢喺蘋果日報留言話好嬲無口德嘅網民虛構家姐死因。

另外前歌手盧昭明喺Facebook聲稱自己先係1987年陽光檸檬茶廣告歌主唱，盧昭明嘅亞視訓練班同學黃秋生相信盧昭明冇必要講大話，陽光檸檬茶電視廣告錄音師朱偉文接受《鴻鵠志－影視筆記》Facebook訪問證實盧昭明係電視廣告主唱，出街只有盧昭明主唱版本，指林慕德指鹿為馬。其後林慕德好肯定咁證實廣告出街版本一定係楊楚營唱；因為要sell幾個人俾廣告客戶，或者盧昭明係唱過其中一個version。

其他參考
【如陽光伴我】檸檬茶廣告紅歌未紅人　原唱女歌手Cindy已離世？
楊楚營胞妹澄清非孤兒
鴻鵠志影視筆記Facebook
牙痛咁聲 邁克

香港女歌手
楚營